ומייד אנו מתחילים לחשוב: 60% ירידה במשכורת? זה ממש חתיכת הורדת תנאים! האמת היא שזו כנראה קטסטרופה של ממש, בקנה מידה של איש גולדמן. אחרי שכול העולם מחשיב אותם לגאוני הספרה הפיננסית, אחרי שהם לכאורה ידעו להרוויח מן הירידות של 2008, אחרי שהם קנו לאחרונה בזול את נכסי MF Global (ממש לפני קריסתה) ועוד ועוד... איך זה ייתכן שיש בכלל קיצוץ כזה?
תחילה הבה נירגע במקצת לאחר הזעזוע הראשוני, ומרגשי הרחמנות הגדולה שקיצוץ כזה יכול לגרום לנו. באותה ידיעה מצוין שהשכר הממוצע המקוצץ ינוע בין 3 ל-6.5 מיליון דולר!
שנית, אני חושב שיש להבין עובדה זו כסמן לכמה קשה המצב בסקטור הפיננסי בכללותו. מצד אחד אנו שומעים על פיטורים מאסיביים הקורים חדשות לבקרים, מצד שני, לאלו הנשארים, קשה לייצר הכנסות בשוק כה מושפע מפוליטיקאים, ומה שנתן פעם תשואה בטוחה, ללא מאמץ אינטלקטואלי מיוחד (אג"חים), נמצא עכשיו ברמות תשואה נמוכה היסטורית.
אומר שוב: הידיעה הזו היא סמן. היא מגדלור בים הגדול של הסבל, שעוד יגיע כנראה, עבור סקטור זה של חיינו. כוח המיקוח של עובדים בחברות המפוארות ביותר, מוכשרים ככל שיהיו, יורד פלאים ברמה היומית, הן בגלל הסביבה התעסוקתית החדשה, והן בגלל שהם, והכנסותיהם המופרזות בעבר, הפכו יותר ויותר לשעיר לעזאזל של המשבר הכלכלי.
לגבי גולדמן נשאר לומר רק זאת: אִם בַּאֲרָזִים נָפְלָה שַׁלְהֶבֶת, מַה יַּעֲשׂוּ אֲזוֹבֵי קִיר.
עם תחילת שבוע המסחר החדש בחו"ל, ובעיקר עם תחילת המסחר ביורו, אנו רואים תנועה די יפה (יותר מ-100 פיפס: 1.2655-1.2763). זאת על רקע הגעת המטבע האירופאי לתמיכה מאסיבית סביב 1.26.
עובדה זו משפיעה כרגיל על המטבע האמריקאי אצלנו, ולמעשה החזיר אותו מן השיא של 3.855 לאזור 3.835. האם נוצרה פסגה כפולה ברמה העליונה, או שאנו מביטים בהיווצרות אזור דשדוש מעל רמת ההתנגדות שהפכה להיות תמיכה סביב 3.80-81?
קצת מוקדם לומר כעת, אבל נדע זאת די מהר בהמשך השבוע.
מה שדי ברור הוא שתנועותיו של הדולר המקומי (או יותר נכון לומר "של השקל מול הדולר") נקבעים ברגעים אלו הרבה יותר ממה שקורה בחו"ל, מאשר מגורמים מקומיים. זה חשוב להבנת התנועה, ולמה שיש לצפות כל עוד קורלציה כזו מתקיימת.